El Ple de l’Ajuntament aprova diferents mocions en la seua sessió ordinària de maig
2025-07-24

La sessió plenària ordinària del mes de maig de l’Ajuntament de Burjassot ha portat amb si l’aprovació de dues mocions, així com l’aprovació del Reglament del Consell Sectorial d’Agricultura del municipi i de la modificació del Reglament de règim intern del Consell Escolar municipal.

Així mateix, el Ple també ha aprovat, amb els vots a favor del PSPV-PSOE, Compromís i Totes Podem, en contra de PP i Vox i l’abstenció de Ciudadanos, l’adhesió del Consistori “a l’Agència Valenciana de Protecció del Territori” (AVPT), per a l’exercici per la mateixa de les competències pròpies dels Ajuntaments en matèria de disciplina urbanística en sòl no urbanitzable”.

Així, la primera moció, aprovada amb els vots a favor del PSPV-PSOE, PP, Ciudadanos, Compromís i Vox i el vot en contra de Totes Podem, ha sigut la presentada pel Partit Popular per a la bonificació de l’impost de l’IBI per la instal·lació de plaques foto-voltaiques.

El text de la moció recull “estudiar la modificació de l’Ordenança Fiscal sobre l’impost de béns immobles introduint una bonificació de, almenys, un 30% durant tres anys a tots aquells immobles d’ús residencial en els quals s’hagen instal·lat sistemes d’aprofitament tèrmic o elèctric d’energia solar, sempre que aquesta instal·lació no siga obligatòria per llei“.

La segona moció, presentada per Ciudadanos i secundada per unanimitat de tots els grups, el text recull instar a Ferrocarrils de la Generalitat Valenciana (FGV), “a millorar l’accessibilitat per als vianants existent en l’estació de Cantereria, millorant la il·luminació, l’estat de les escales i eliminant barreres arquitectòniques per a les persones amb problemes de mobilitat“, així mateix, també contempla instar FGV “a realitzar un estudi per a nous accessos per als vianants en l’estació de Cantereria que faciliten la comunicació amb el nou centre universitari, hospital i centre comercial” igual que “a la millora del manteniment de totes les estacions de MetroValencia” situades en el terme municipal de Burjassot.